29.

poudarja, da bi se ukrepi, ki se spodbujajo v okviru tega celostnega pristopa, morali osredotočiti na rast in konkurenčnost ter na prednostna področja ukrepanja, ki morajo biti širša od preproste izmenjave izkušenj in informacij ter vključevati tudi skupne projekte in pobude, izmenjavo osebja in uporabnikov med projekti, razvoj mrež in institucij Skupnosti itd. Odbor regij zato predlaga: 1. IZVAJANJE SKUPNEGA STRATEŠKEGA OKVIRA ZA GROZDE ODBOR REGIJ meni, da bi moral obstajati splošen strateški okvir, ki bi povezal pristope različnih akterjev (javnih uprav, univerz, raziskovalnih centrov in podjetij), da bi usklajeno izvajali tri prej omenjene procese: — da bi ustvarili potrebne pogoje za spodbujanje nastanka in razvoja grozdov; — da bi spodbudili izvajanje pobud, ki jih predlagajo grozdi; — da bi grozde povezali tako znotraj države kot prek meje, da bi sodelovali in izmenjevali izkušnje; predlaga, da se za razvoj strateškega okvira najprej ustanovi skupina strokovnjakov na visoki ravni, ki bi preučevala ta vprašanja in opredelila smernice za vključevanje in usklajevanje meril za Svet in Komisijo. Ta skupina bi morala biti v celoti neodvisna, predsedoval pa bi ji evropski strokovnjak s tega področja. V njej bi sodelovali predstavniki iz vseh v to vpletenih področij: politike, uprave (zlasti regionalne ravni), podjetij z izkušnjami s področja upravljanja grozdov, univerz, raziskovalnih centrov in tehnoloških inštitutov, finančnih institucij in drugih možnih virov financiranja (mreže poslovnih angelov, skladi tveganega kapitala itd.); ocenjuje, da bi ta strateški okvir izkoristil različne pobude za grozde, ki se že izvajajo na nekaterih področjih – povezal bi jih ter ustvaril smernice, ki bi spodbudile procese, povezane z razvojem grozdov: FAZA INKUBACIJE — zagotovitev pogojev, potrebnih za razvoj grozda; — zagotavljanje finančne pomoči, ki bo olajšala povezovanje majhnih in velikih podjetij na istem območju in izkoristila potencialno sinergijo; — vključitev podjetij, ki so „gonilna sila“; — stiki z raziskovalnimi centri tega sektorja; FAZA USTANAVLJANJA (START-UP) — razvoj zaupanja v odnosih; — povezovanje podjetij iz različnih grozdov, da nastanejo čezmejni metagrozdi; — oblikovanje lastne organizacijske strukture in blagovne znamke; — razvoj strateškega programa sodelovanja; FAZA RASTI — priprava in razvoj lastnih projektov; — vključevanje grozdov v evropske tehnološke platforme; — zavezništva med grozdi, platforma za medregionalno sodelovanje; — razširjanje rezultatov sodelovanja med grozdi, s čimer se zagotovi, da rezultati projektov dosežejo druge regije; — novi produkti kot rezultat skupnih pobud; FAZA ZRELOSTI — lastni patenti in inovacije; — pojavijo se komercialni pod-grozdi; — strateško partnerstvo za gospodarski razvoj; — privabljanje novih naložb v regijo. 2. POBUDE ZA SPODBUJANJE OBLIKOVANJA STRATEŠKEGA OKVIRA, KI PROCESU DAJE VERODOSTOJNOST ODBOR REGIJ priznava, da je treba sodelovanje med podjetji v grozdih spodbuditi s podpiranjem ustanavljanja prvovrstnih mrež grozdov, ki bi jim omogočile delitev storitev in najboljših praks na evropski in svetovni ravni, na primer z: — razvojem in namestitvijo orodij za sodelovanje, da bi lahko delili znanje, ki ga pridobijo regionalni grozdi; — spodbujanjem prireditev/sej/srečanj različnih akterjev, zlasti podjetij, v različnih grozdih; — pripravo skupnega letnega poročila o dejavnostih vseh evropskih grozdov; — spodbujanjem ustanavljanja skupnih storitev na področju usposabljanja, informiranja itd.; poudarja, da je bistveno, da javne uprave spodbujajo projekte predvidevanja povpraševanja s: — povezovanjem observatorijev in organov za spremljanje tehnologije v različnih regijah, tako da se oblikuje evropski sistem za spremljanje raziskav in inovacij v industriji, ter z boljšimi informacijami o intelektualnem kapitalu, da bi predvideli možne rešitve glede ponudbe in tehnologije, ki lahko prinesejo dodano vrednost; — spodbujanjem sodelovanja z evropskimi tehnološkimi platformami; — izvajanjem skupnih javnih projektov več regij (skupne specifikacije in postopki za naročila); — spodbujanjem skupnih predpisov v različnih regijah, da bi pospešili ali predvideli razvoj inovativnih tehnologij; poudarja, da je treba obstoječe informacije združiti v enotno evropsko platformo informacij o grozdih (INFOCLUSTER) in vanjo vključiti funkcije, ki so podjetjem koristne, vendar zaenkrat niso v celoti na voljo. Zato meni, da bi bil evropski observatorij grozdov najbolj primeren za opravljanje funkcije platforme informacij: — regionalni informacijski sistem, ki v celotnem obsegu zajema vso sedanjo infrastrukturo in raziskovalne centre, podjetja, ki so dejavna v raziskavah, razvoju in inovacijah, univerze in druga središča, področja, na katerih se spodbujajo raziskave, ključne tehnične in politične kontakte itd. To orodje bi olajšalo mrežno povezovanje med centri znanja in grozdi. Lahko bi ga vodila Evropska komisija v sodelovanju z OR, ki bi lahko zagotovil stike z regijami in regionalnimi grozdi; — dinamičen evropski barometer konkurence, s katerim bi se lahko vsak grozd primerjal s podobnimi grozdi in ugotovil svoj položaj v primerjavi s konkurenco; — zemljevid politik grozdov, ki navaja nacionalne in regionalne politike in programe na vsakem območju in na vseh področjih (financiranje raziskav, razvoja in inovacij, finančni instrumenti pomoči, programi usposabljanja in izmenjave itd.) za izmenjavo informacij; — različna poročila o najboljši praksi podjetij ali grozdov s področja izmenjave znanja; meni, da bi bilo treba pospeševati sodelovanje med finančnimi instrumenti za inovacije (kapital/dolg/neposredna pomoč) v različnih regijah in državah, da bi omogočili naložbe v velike projekte, v katerih prek grozdov sodeluje več regij iz različnih evropskih držav. Dodatno bi jim lahko koristila sredstva iz evropskih skladov, kot sta EIB in EIS; je prepričan, da si grozdi lahko delijo vire in storitve, da bi si zagotovili skupen dostop do kakovostnejših storitev: — specializirana borza dela in programi za izmenjavo in usposabljanje raziskovalcev v zasebnem sektorju; — mobilnost podjetij, ki si delijo objekte in storitve inkubatorjev; — izmenjava tehničnega znanja, raziskovalnih struktur in proizvodnih obratov, da bi dosegli veliko ekonomijo obsega; — evropski sistem za spremljanje raziskav in inovacij v industriji ter boljše informacije o intelektualnem kapitalu. 3. OCENJEVANJE (PREDHODNO, VMESNO IN NAKNADNO) ZA LAŽJO USMERITEV PRIHODNJIH POBUD ODBOR REGIJ meni, da je ocenjevanje vrsta raziskovanja, ki lahko uporablja posebne tehnike in odgovori na vprašanja, kot so: Ali so bile potrebe grozda izpolnjene? Je bila izdelana ustrezna politika? Je bila pravilno izvajana? Bo dosegla želeni učinek? Je cilje, ki niso bili doseženi, mogoče znova preučiti? Je mogoče povečati učinkovitost uporabljene politike? meni, da je ocenjevanje orodje, ki bi ga bilo treba uporabiti skozi ves proces izvajanja, in da bi moral (poleg drugih koristi) predvsem povečati verodostojnost politike grozdov.